**PÁLYÁZATI FELHÍVÁS**

**a Katonai műszaki tudományok tudományághoz szorosan kapcsolódó tudományos kutatási eredmények közzétételére, könyvfejezet formájában**

**a Katonai Műszaki Doktori Iskola lektorált elektronikus kötetében**

A Hadtudományi és Honvédtisztképző Kar dékánja pályázatot hirdet a Katonai műszaki tudományok tudományágban tudományos kutatómunkát folytató doktoranduszok (képzésben lévő doktoranduszok, fokozatszerzésre felkészülők és doktorjelöltek; a továbbiakban: KMDI hallgatók) részére kutatási eredményeik tanulmányban való összefoglalására, melyet lektorált, ISBN számmal ellátott, elektronikus kötetben jelentetünk meg.

**A pályázat címe:** A katonai műszaki tudományok időszerű kérdései, kutatási eredményei 2023.

**A pályázat célja:** Az elektronikus kötet célja, hogy tanulmányok formájában bemutassa a katonai műszaki tudományok tudományág különböző kutatási területein tudományos kutatómunkát folytató doktoranduszok legjelentősebb tudományos eredményeit, és átfogó képet adjon a tudományág időszerű kérdéseiről.

**Pályázhat:** valamennyi KMDI hallgató, akinek tudományos kutatómunkája, elért eredményei szorosan kötődnek a katonai műszaki tudományok tudományághoz. Pályázni egy magyar nyelvű, eddig még nem publikált, máshová be nem nyújtott, továbbá a formai és tartalmi követelményeknek megfelelő – egy vagy több szerzős (témavezető nem) – tanulmánnyal lehet.

**A pályázat elvárt tartalmi és formai elemei:**

* Terjedelme: minimum 20 000, maximum 40.000 leütés (1 szerzői ív) szóközökkel;
* Az elvárt formai követelmények a pályázati felhíváshoz csatolva (1. melléklet).
* A tanulmányt angol és magyar címmel, rezümével és kulcsszavakkal kell ellátni.
* Az első hivatkozás (lábjegyzet) tartalmazza a szerző nevét, munkakörét, e-mail elérhetőségét és ORCID azonosítóját.
* Tartalmát tekintve a szerző(k) saját szellemi tulajdona, saját tudományos kutatómunkájának, saját tudományos kutatási eredményeinek tanulmány jellegű áttekintése, összefoglalása legyen.

**A pályázat benyújtásának határideje és módja:**

Pályázni a 2. melléklet kitöltésével lehet.

Határidő: 2023. június 1.

A 2. melléklet alapján elfogadott pályázatok esetében a tanulmány leadási határideje 2023. augusztus 24. 24:00 óra (kizárólag a határidőig véglegesített, megküldött tanulmányokat fogadjuk be és bíráljuk el). Az elkészített tanulmányokat és az adatbekérőtelektronikus úton a kmdi@uni-nke.hu címre kell megküldeni, publikációs pályázat címmel.

**A befogadás módja:** A művek befogadásáról egy szakmai bizottság dönt 2023. június 9-éig, melyről a pályázókat értesítjük. A benyújtott pályázati anyagokat a megjelentetést megelőzően lektoráljuk (2023. szeptember 20.) és a lektori útmutató alapján javított tanulmányt szerkesztjük (2023. szeptember 30.).

A pályázat kiírója fenntartja a jogot a nem megfelelő tartalmi és formai elemek alapján elkészített vagy a katonai műszaki tudományok tudományághoz nem köthető, illetve a szakmai lektor véleményét figyelmen kívül hagyó tanulmányok elutasítására.

A pályázattal kapcsolatos további információkat a kmdi@uni-nke.hu email címen kérhet.

**Budapest, 2023. május 9.**

|  |  |
| --- | --- |
|  | **Dr. Lippai Péter dandártábornok** |
|  |  mb. dékán |